PERUSTELUT

1.EHDOTUKSEN TAUSTA

•Ehdotuksen perustelut ja tavoitteet

Suurvuoreaktori (HFR) on Pettenissä (Alankomaat) sijaitseva tutkimuslaitos, joka on annettu komission edustaman Euroopan atomienergiayhteisön (Euratom) käyttöön Alankomaiden kuningaskunnan kanssa vuonna 1961 tehdyn sopimuksen mukaisesti 99 vuodeksi. Komissio on tämän sopimuksen nojalla sitoutunut yhteisön puolesta rakentamaan tarvittavat laitokset ja antamaan lisälaitteita, jotta näitä laitoksia, suurvuoreaktori mukaan luettuna, voidaan käyttää optimaalisesti. Vuodesta 1967 lähtien komissio–JRC on uskonut reaktorin käytön alankomaalaiselle reaktorin hoitajalle NRG:lle (Nuclear Research and Consultancy Group) vuoden 1961 laitoskohtaiseen sopimukseen perustuvan yhteistyösopimuksen nojalla.

Suurvuoreaktori oli yhteisön ohjelma vuoteen 1971 asti, jolloin se muutettiin Euratomin perustamissopimuksen 7 artiklaan perustuvaksi lisäohjelmaksi, joka täydentää yhteisön talousarviosta rahoitettavia yhteisön ohjelmia. Suurvuoreaktoria on sen jälkeen pidetty käynnissä perättäisissä lisäohjelmissa, joihin jäsenvaltiot ovat osallistuneet vaihtelevasti.

Suurvuoreaktori tarjoaa kahden tai useamman jäsenvaltion rahoittaman lisätutkimusohjelman kautta jatkuvan ja luotettavan neutronien saannin kokeita varten. Lisäohjelman tutkimusalat ovat seuraavat: ydinmateriaalien ja polttoaineiden tutkimus ydinreaktoreiden (sekä fissio- että fuusioreaktorien) turvallisuuden parantamiseksi, reaktoreiden ikääntymistä ja elinkaaren hallintaa koskeva tutkimus sekä kehittyneiden polttoainekiertojen ja jätehuollon tutkimus. Suurvuoreaktori toimii myös väitöskirjaa valmistelevien ja tohtorin tutkinnon suorittaneiden tutkijoiden koulutuslaitoksena, joka antaa heille mahdollisuuden tehdä tutkimusta kansallisissa tai eurooppalaisissa ohjelmissa.

Nykyinen lisätutkimusohjelma hyväksyttiin 29. toukokuuta 2017, ja se kattaa neljä vuotta (2016–2019) (neuvoston päätös (Euratom) 2017/956 – EUVL L 144, 7.6.2017, s. 23). Ohjelmaa toteuttaa Yhteinen tutkimuskeskus Euroopan atomienergiayhteisölle. Lisätutkimusohjelman (2016–2019) rahoitus saatiin kahdelta ohjelmaan osallistuvalta jäsenvaltiolta eli Alankomailta ja Ranskalta, ja kokonaisbudjetti oli 30,2 miljoonaa euroa. Määrä sisälsi varaukset suurvuoreaktorin käytöstäpoistorahastoon maksettaviksi vuosittaisiksi osuuksiksi. Nykyinen lisätutkimusohjelma päättyy 31. joulukuuta 2019.

Suurvuoreaktoria käytetään myös radioisotooppien kaupalliseen tuotantoon (reaktorin hoitajan vastuulla). Se tuottaa tarvittavat radioisotoopit yli 60 prosenttiin Euroopassa vuosittain tehtävistä 10 miljoonasta lääketieteellisestä diagnoosista. Se on olennaisen tärkeä toimittaja radiofarmasian alalla toimiville eurooppalaisille yrityksille. Reaktorin tuotteet voidaan sen sijainnin ansiosta toimittaa nopeasti lääketieteellisiin keskuksiin eri puolille Eurooppaa. Tämä on olennaisen tärkeää, sillä useimmat nykyisin käytettävät isotoopit ovat lyhytikäisiä.

Esillä oleva ehdotus neuvoston päätökseksi koskee uutta nelivuotista (2020–2023) suurvuoreaktorin käyttöohjelmaa, joka perustuu Alankomaiden puolesta NRG:n (Nuclear Research and Consultancy Group) ja Ranskan puolesta CEA:n (Commissariat à l’énergie atomique et aux énergies alternatives) tutkimustoimintaan. Lisätutkimusohjelman (2020–2023) rahoitus on 27,854 miljoonaa euroa neljälle vuodelle edellyttäen, että suurvuoreaktoria käytetään ja huolletaan edelleen säännöllisesti. Määrä sisältää varaukset suurvuoreaktorin käytöstäpoistorahastoon maksettaviksi vuosittaisiksi osuuksiksi. Jos reaktorin hoitaja NRG antaa kaudella 2020–2023 kansallisille turvallisuusviranomaisille virallisen ilmoituksen lopullisesta sulkemisesta ennen reaktorin turvallisen suojaamisen julistusta, suorittamattomat maksut sekä komission maksuvaatimukset keskeytetään.